Oikeusministeriö 			21.6.2007 		1641/06/2007
PL 25
00023 VALTIONEUVOSTO

Lausuntopyyntö 5.4.2007, OM 6/41/2006

METSÄHALLITUKSEN LAUSUNTO RANGAISTUSMÄÄRÄYS- JA RIKESAKKOTYÖRYHMÄN MIETINNÖSTÄ

Lausuntonaan Metsähallitus esittää seuraavaa

Metsähallituksen erävalvonnasta annetun lain mukaan erätarkastajalla on oikeus laissa tarkemmin säädetyissä tapauksissa ja tarkemmin säädetyin edellytyksin määrätä rikesakkomenettelystä annetussa laissa tarkoitettu rikesakko ja antaa rangaistusmääräysmenettelystä annetussa laissa tarkoitettu rangaistusvaatimus. Voimassa olevan lain mukaan erätarkastajan toimivaltuudet vastaavat pääsääntöisesti poliisimiehen, tullimiehen ja rajavartiomiehen toimivaltuuksia. 

Oikeusministeriön asettama työryhmä esittää, että rikesakkomenettelystä ja rangaistusmääräysmenettelystä annetut lait korvattaisiin sakko- ja rikesakkomääräysmenettelystä annettavalla lailla. Esityksen mukaan rangaistusmääräys korvautuisi enintään 20 päiväsakon rangaistukseen johtavissa tapauksissa valvontaa suorittavan virkamiehen (poliisimies, tullimies ja rajavartiomies) antamalla sakkomääräyksellä ja vakavammissa tapauksissa syyttäjän sakkomääräyksellä, jota edeltäisi valvontaa suorittavan virkamiehen sakkovaatimus.

Työryhmä esittää Metsähallituksen erävalvonnasta annettua lakia muutettavaksi niin, että erätarkastajalla olisi laissa tarkemmin säädetyissä tapauksissa ja säädetyin edellytyksin oikeus antaa enintään 20 päiväsakon sakkorangaistusta koskeva sakkovaatimus. Esityksen mukaan erätarkastajan sakkovaatimuksen perusteella virallinen syyttäjä voisi antaa syyttäjän sakkomääräyksen. Erätarkastajalla ei siis esityksen mukaan olisi oikeutta antaa sakkomääräystä, toisin kuin poliisimiehellä, tullimiehellä ja rajavartiomiehellä. Työryhmä on perustellut menettelylaista poikkeavaa Metsähallituksen erävalvonnasta annetun lain muutosesitystään ilmeisesti sillä, että erävalvontaa koskevasta lainsäädännöstä ei olisi karttunut riittävästi soveltamiskokemusta. 

Ennen Metsähallituksen erävalvonnasta annetun lain säätämistä erätarkastajat hoitivat erävalvontatehtäviä sisäasiainministeriön myöntämien erityisten poliisivaltuuksien nojalla. Ennen perustuslain säätämistä erätarkastajilla katsottiin olevan oikeus myös rikesakon ja rangaistusvaatimuksen antamiseen. Metsähallituksen erävalvontatehtävien hoidosta on siten jo aiemmin runsaasti kokemusta ja että Metsähallitus suoriutui näistä tehtävistä hyvin. 

Metsähallituksen mielestä työryhmän esitys johtaisi seuraamusten määräämistä koskevan menettelyn monimutkaistumiseen. Esitys ei myöskään tosiasiallisesti parantaisi rikkomuksesta epäillyn oikeusturvaa, koska ehdotetun menettelylain 8 §:n mukaan rikkomuksen selvittämiseksi toimitettaisiin vain esitutkintalain 44 §:n mukainen suppea esitutkinta, jossa selvitettäisiin ainoastaan ne seikat, jotka ovat välttämättömiä sakkovaatimuksen, sakkomääräyksen, rikesakkomääräyksen tai rangaistusvaatimuksen antamista varten. Sakkomääräystä antava syyttäjä joutuisi siten tosiasiallisesti tukeutumaan asiassa kertyneeseen vähäiseen asiakirja-aineistoon. 

Metsähallituksen erävalvonnasta annetun lain 2 §:ssä erävalvonnalla tarkoitetaan metsästystä, kalastusta, luonnonsuojelua, luonnonvaraisten eläinten kohtelua, avotulentekoa, roskaamista, maastoliikennettä, vesiliikennettä sekä ampuma-aseita ja ampumatarpeita koskevien säännösten noudattamisen valvontaa. Erätarkastajat ovat erävalvonta-asioiden asiantuntijoita ja useissa tapauksissa erätarkastajat ovat pyynnöstä antaneet poliisille ja rajavartiolaitokselle virka-apua erävalvontaa koskevissa tai siihen läheisesti liittyvissä asioissa. 

Edellä olevaan viitaten Metsähallitus esittää, että työryhmämietintöön sisältyvää luonnosta laiksi Metsähallituksen erävalvonnasta annetun lain 14 §:n muuttamisesta tarkistettaisiin niin, että erätarkastaja saisi oikeuden antaa sakkomääräyksen. Lisäksi Metsähallitus esittää harkittavaksi, voitaisiinko tällä hetkellä Metsähallituksen erävalvontaa koskevassa laissa olevat rikesakkoa ja sakkoa koskevat säännökset sisällyttää annettavaan sakko- ja rikesakkomenettelystä annettuun lakiin, jolloin lain 5 §:ssä tulisi toimivaltaisena viranomaisena mainita Metsähallituksen erätarkastajat. Metsähallituksen erävalvontaa koskevassa laissa viitattaisiin sanottuun lakiin.

Jyrki Kangas
toimitusjohtaja